Author: ipo
Last saved by: spano

Predkladacia správa

Úrad priemyselného vlastníctva Slovenskej republiky pripravil do legislatívneho procesu návrh zákona, ktorým sa mení a dopĺňa zákon č. 55/1997 Z.z. o ochranných známkach v znení zákona č. 577/2001 Z.z.
Návrh zákona sa predkladá v súlade s Plánom legislatívnych úloh vlády Slovenskej republiky na rok 2003, schváleným uznesením vlády Slovenskej republiky č. 1358 z 11. decembra 2002.   
Podnetom pre urýchlenie prác na návrhu zákona bolo uznesenie vlády Slovenskej republiky č. 1328 z 11. decembra 2002 k Prioritným úlohám vlády Slovenskej republiky vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002. 
Účelom predmetného návrhu je harmonizácia práva Slovenskej republiky s právom Európskej únie a Európskych spoločenstiev. 
Predloženým návrhom dochádza k novelizácii zákonnej úpravy v oblasti známkového práva v súčasnosti upravenej zákonom č. 55/1997 Z.z. o ochranných známkach v znení zákona č. 577/2001 Z.z., pričom pri tvorbe tohto návrhu bolo zohľadnené predovšetkým nariadenie Rady (ES) č. 40/94 zo dňa 20. decembra 1993 o ochrannej známke Spoločenstva.
Návrh zákona nebude mať finančný, ekonomický ani enviromentálny vplyv, ani vplyv na zamestnanosť.
Návrh zákona bol podľa Legislatívnych pravidiel vlády Slovenskej republiky v rámci medzirezortného pripomienkového konania zaslaný na posúdenie 15 ministerstvám a 9 ústredným orgánom štátnej správy ako aj 21 ďalším pripomienkujúcim subjektom.  
Termín podania pripomienok bol do 20. júna 2003. Akceptované boli aj pripomienky doručené po termíne. Ku dňu, kedy boli práce na návrhu zákona pred jeho predložením vláde SR ukončené, pripomienky k návrhu zákona nezaslalo 17 subjektov pripomienkového konania.
S ohľadom na vyhodnotenie medzirezortného pripomienkového konania sa návrh zákona, ktorým sa mení a dopĺňa zákon č. 55/1997 Z.z. o ochranných známkach v znení zákona č. 577/2001 Z.z. predkladá bez rozporov.